KIRJALLINEN KYSYMYS P-1208/02

esittäjä(t): Yves Butel (EDD) komissiolle

(22. huhtikuuta 2002)

Aihe: Toimintojen siirto

Jotta jäsenvaltiot voisivat selviytyä työllisyyteen liittyvistä ongelmista, Euroopan unioni on perustanut tiettyjä järjestelmiä, joiden avulla pyritään saavuttamaan täystyöllisyys (työllisyyttä koskeva EU:n strategia ja suuntaviivat, Euroopan sosiaalirahasto sekä EQUAL-aloite).

Globalisaation vaikutusten lisäksi, jotka johtavat tuotantolaitosten siirtämiseen kehitysmaihin ja vähemmän kehittyneisiin maihin sekä uusille markkinoille, jäsenvaltiot joutuvat nyt yhteiskunnallisesti katsottuna epäreiluun kilpailuasemaan ehdokasvaltioihin nähden. Tuoreena esimerkkinä tästä voidaan mainita Whirlpool-yhtiö, joka aikoo siirtää osan toiminnoistaan Amiensista Ranskasta Propradiin Slovakiaan. Tällainen toimintojen siirto johtaisi välittömästi 360 työpaikan menettämiseen. Tähän lukuun voidaan lisätä aliurakoitsijoiden noin 150 työpaikan menettäminen.

Koska Eurooppaa on rakennettava väestön hyvinvointia silmällä pitäen, mielestäni yksi ensisijaisista tavoitteista on oltava taloudellisen hyvinvoinnin luominen eikä sen siirtäminen. Näin ollen asettamatta millään tavoin nykyisiä jäsenvaltioita vastakkain tulevien jäsenvaltioiden kanssa on samanaikaisesti taattava ensiksi mainituille työpaikkojen pysyvyys alkuperämaassa ja jäljempänä mainituille mahdollisuus kehittää talouttaan.

Mihin toimiin komissio aikoo ryhtyä saavuttaakseen tämän kaksitahoisen tavoitteen, joka perustuu toiminnan jatkuvuuden takaamiseen ja näin ollen työpaikkojen säilyttämisen sekä uusien taloudellisten toimintojen luomiseen? Miten komissio aikoo rajoittaa jäsenvaltioiden yritysten liiallista liikkuvuutta? Aikooko komissio myöntää tukea ja erityisesti taloudellista tukea, jotta jäsenvaltioiden yritykset voivat sijoittautua ehdokasvaltioihin?

Anna Diamantopouloun komission puolesta antama vastaus

(3. kesäkuuta 2002)

Vapaan ja avoimen markkinatalouden käsite on yksi unionin perusperiaatteista ja yksi Kööpenhaminan Eurooppa-neuvoston kokouksessa joulukuussa 1993 esitetyistä unionin jäsenyysperusteista.

Eurooppalainen yhteiskuntamalli perustuu olettamukselle, jonka mukaan talouskasvu ja sosiaalinen yhteenkuuluvuus tukevat toisiaan ja niiden kesken on saavutettava oikea tasapaino, jotta voidaan varmistaa talous-, työllisyys- ja sosiaalipolitiikan dynaaminen vuorovaikutus. Kokemukset ovat osoittaneet, että tehostettu talousvaihto ja -yhteistyö johtaa myönteisiin tuloksiin kaikkien asiaan liittyvien tahojen kannalta, edistää taloudellista hyvinvointia sekä uusien työpaikkojen luomista.

Yleisesti ottaen yritysten siirtämisen osalta komissio kannattaa ajatusta, että yritysten olisi päätöksentekovaiheessa otettava aina huomioon päätösten vaikutukset työntekijöihin samoin kuin niiden yhteiskunnalliset ja alueelliset vaikutukset. Tätä on hiljattain korostettu komission vihreässä kirjassa yritysten sosiaalisen vastuun eurooppalaisten puitteiden edistämisestä(1). Yritysten sosiaalinen vastuu merkitsee sitä, että yritys on vastuussa vaikutuksista, joita sillä on kaikkiin asiaankuuluviin tahoihin. Siinä on kyse yritysten jatkuvasta sitoutumisesta oikeudenmukaiseen ja vastuulliseen toimintaan sekä taloudellisen kehityksen edistämiseen niin, että samalla parannetaan työntekijöiden ja näiden perheiden samoin kuin paikallisyhteisön ja laajemmin ottaen koko yhteiskunnan elämänlaatua.

On selvää, että työmarkkinaosapuolet ovat tässä keskeisessä asemassa. Sen vuoksi komissio pyrkii kehittämään työmarkkinaosapuolten vuoropuhelua ehdokasmaissa kannustamalla työmarkkinaosapuolia parantamaan kattavuuttaan ja edustavuuttaan ja kehittämään todellisen yhteistyökumppanuuteen perustuvan lähestymistavan samoin kuin instituutiot ja rakenteet sen toteuttamiseksi. Myös hallitusten on tunnustettava työmarkkinaosapuolten vuoropuhelu tärkeäksi osaksi yhteisön lainsäädäntöä ja näin ollen asiaksi, jota on edistettävä aktiivisesti esimerkiksi antamalla työmarkkinaosapuolille tarvittava itsenäisyys, jotta ne voivat neuvotella työehtosopimuksia itsenäisesti, tai helpottamalla niiden osallistumista vuoropuheluun Euroopan tasolla.

Komission hallinnoimiin tukijärjestelmiin ei sisälly mahdollisuutta tukea teollisen tuotannon siirtämistä nykyisistä jäsenvaltioista ehdokasvaltioihin.

(1) KOM(2001) 366 lopullinen.